เว้นภาษีกองอสังหาฯ
มีข่าวดีมาฝากสำหรับผู้ที่ลงทุนในกองทุนอสังหาริมทรัพย์ เมื่อวันที่ 27 ต.ค.ที่ผ่านมา ที่ประชุมคณะรัฐมนตรีได้เห็นชอบมาตรการภาษีและค่าธรรมเนียมเพื่อส่งเสริมการลงทุนในอสังหาริมทรัพย์ผ่านกองทรัสต์เพื่อการลงทุนอสังหาริมทรัพย์ โดยอนุมัติให้จัดทำร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากรตามที่กระทรวงการคลังเสนอสาระสำคัญคือ
30 ต.ค. 2558

มีข่าวดีมาฝากสำหรับผู้ที่ลงทุนในกองทุนอสังหาริมทรัพย์ เมื่อวันที่ 27 ต.ค.ที่ผ่านมา ที่ประชุมคณะรัฐมนตรีได้เห็นชอบมาตรการภาษีและค่าธรรมเนียมเพื่อส่งเสริมการลงทุนในอสังหาริมทรัพย์ผ่านกองทรัสต์เพื่อการลงทุนอสังหาริมทรัพย์ โดยอนุมัติให้จัดทำร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากรตามที่กระทรวงการคลังเสนอสาระสำคัญคือ
1.ให้สิทธิประโยชน์ทางภาษี เพื่อส่งเสริมการแปลงสภาพจากกองทุนรวมอสังหาริมทรัพย์ (กอง 1) ไปเป็นกองทรัสต์เพื่อการลงทุนในอสังหาริมทรัพย์ เช่น ยกเว้นภาษีมูลค่าเพิ่ม ภาษีธุรกิจเฉพาะและอากรแสตมป์ ยกเว้นภาษีเงินได้ของผู้ถือหน่วยลงทุนของกองทุนรวมอสังหาริมทรัพย์ (กอง 1) สำหรับเงินได้ที่เกิดจากการเปลี่ยนแปลงหน่วยลงทุนของกองทุนรวมอสังหาริมทรัพย์ (กอง 1) ไปเป็นใบทรัสต์ของกองทรัสต์เพื่อการลงทุนในอสังหาริมทรัพย์
2.ลดค่าธรรมเนียม จดทะเบียนสิทธิและนิติกรรมสำหรับอสังหาริมทรัพย์และห้องชุด จากการเปลี่ยนตัวทรัสตีเป็นการถาวรและธุรกรรมการโอนสิทธิจากทรัสตีรายเดิมเป็นทรัสตีรายใหม่
(1) ลดหย่อนค่าจดทะเบียนโอนอสังหาริมทรัพย์และห้องชุดจาก 2% เป็น 0.01% ของราคาประเมินทุนทรัพย์ แต่ไม่เกิน 1 แสนบาท  
(2) ลดหย่อนค่าจดทะเบียนการจำนอง หรือบุริมสิทธิจาก 1% เป็น 0.01% ของราคาที่จำนองหรือบุริมสิทธิ ทั้งนี้ไม่เกิน 2 แสนบาท 
(3) ลดหย่อนค่าจดทะเบียนการเช่าจาก 1% ของเงินค่าเช่าตลอดเวลาที่เช่า หรือเงินกินเปล่า หรือทั้งสองอย่างรวมกันเหลือ 0.01% ของค่าเช่าตลอดเวลาที่เช่า หรือเงินกินเปล่า หรือทั้งสองอย่างรวมกัน แต่ไม่เกิน 1 แสนบาท 
ทั้งนี้ สิทธิประโยชน์ทางภาษีและค่าธรรมเนียมดังกล่าวจะเป็นมาตรการชั่วคราว โดยสิ้นสุดวันที่ 31 ธ.ค. 2560 
อย่างไรก็ตาม การแปลงสภาพจากกองทุนรวมอสังหาริมทรัพย์ไปเป็นกองทรัสต์เป็นเพียงการเปลี่ยนรูปแบบทางกฎหมายของเครื่องมือในการระดมทุน เพื่อการลงทุนในอสังหาริมทรัพย์เท่านั้น โดยไม่ได้ก่อให้เกิดการเปลี่ยนแปลงทางเศรษฐกิจใดๆ และการลงทุนในรูปแบบกองทรัสต์จะช่วยลดความบิดเบือนการใช้ช่องทางในการได้รับสิทธิประโยชน์เกินสมควร